ธกส.เผย3ไตรมาสอัดสินเชื่อแล้ว3.7แสนล.
ธ.ก.ส. โชว์ผลงาน3ไตรมาส อนุมัติสินเชื่อให้เกษตรกรกว่า 3.7 แสนล้านบาท
30 ม.ค. 2555

ธ.ก.ส. โชว์ผลงาน3ไตรมาส อนุมัติสินเชื่อให้เกษตรกรกว่า 3.7 แสนล้านบาท
นายลักษณ์  วจนานวัช ผู้จัดการธนาคารเพื่อการเกษตรและสหกรณ์การเกษตร(ธ.ก.ส.) เปิดเผยถึงผลการดำเนินงานของ ธ.ก.ส. ในช่วง 9 เดือน หรือ ณ สิ้นไตรมาสที่ 3 (1 เม.ย.- 31 ธ.ค.2554) ว่า ได้อนุมัติสินเชื่อเพื่อกระตุ้นเศรษฐกิจในภาคชนบทกว่า 3.79 แสนล้านบาท   ทำให้มียอดสินเชื่อรวม 7.26 แสนล้านบาท ขยายตัวจากต้นปีบัญชี 1.49 แสนล้านบาท หรือ 25.81 %  สูงกว่าช่วงเดียวกันของปีก่อนที่ขยายตัว 9.18 %  
ทั้งนี้มาจากการดำเนินโครงการรับจำนำข้าวเปลือกนาปี ปีการผลิต 2554/55 ทำให้สินเชื่อนโยบายรัฐขยายตัวจากต้นปี 6.67 หมื่นล้านบาท ขณะเดียวกันสินเชื่อปกติของ ธ.ก.ส. เติบโตเพิ่มขึ้น 8.23 หมื่นล้านบาท
ด้านเงินฝากมียอดรวมจำนวน 7.89 แสนล้านบาท เพิ่มขึ้นจากต้นปีบัญชีจำนวน 6.31 หมื่นล้านบาท หรือร้อยละ 8.69  จากผลิตภัณฑ์เงินฝากโครงการต่าง ๆ เช่น โครงการเงินฝากดอกเบี้ยทันใจ 10 โครงการเกษียณอายุ  เงินฝากออมทรัพย์ทวีโชค  ออมทรัพย์ทวีสิน เป็นต้น 
นายลักษณ์ ยังได้กล่าวถึงผลการดำเนินงาน ณ 31 ธ.ค.2554 มีรายได้รวม 3.94 หมื่นล้านบาท  เพิ่มขึ้นจากช่วงกันปีก่อน 6,259 ล้านบาท โดยเป็นรายได้จากดอกเบี้ย 3.75 หมื่นล้านบาท  รายได้จากค่าธรรมเนียมและการบริการ 1,156 ล้านบาทและรายได้อื่น ๆ 701 ล้านบาท  ส่วนค่าใช้จ่ายมีจำนวน 3.44 หมื่นล้านบาท เพิ่มขึ้นจากช่วงเวลาเดียวกันของปีก่อน 6,176 ล้านบาท แบ่งเป็นค่าใช้จ่ายดอกเบี้ย 1.03 หมื่นล้านบาท 
ค่าใช้จ่ายดำเนินงาน 1.31 หมื่นล้านบาท หนี้สูญและหนี้สงสัยจะสูญ 1.09 หมื่นล้านบาท และมีกำไรสุทธิรวม 4,949 ล้านบาท โดยมีหนี้ที่ไม่ก่อให้เกิดรายได้หรือ NPLs จำนวน 5.71 หมื่นล้านบาท คิดเป็นอัตราส่วนสินเชื่อที่ไม่ก่อให้เกิดรายได้ต่อสินเชื่อรวม  8.78 % เนื่องจากในช่วงที่ผ่านมาเกษตรกรประสบอุทกภัยในหลายพื้นที่   
ทั้งนี้ จากผลการดำเนินงานดังกล่าวทำให้ ธ.ก.ส. มีสินทรัพย์รวมกว่า  9.5 แสนล้านบาทเพิ่มจากต้นปีบัญชี 5.16 หมื่นล้านบาท  หนี้สินรวม 8.67 แสนล้านบาท เพิ่มขึ้น 5.04 หมื่นล้านบาทและส่วนของผู้ถือหุ้นรวม 8.29 หมื่นล้านบาท 
สำหรับโครงการสำคัญตามนโยบายของรัฐบาล ธ.ก.ส. เช่นโครงการรับจำนำข้าวเปลือกนาปี ปีการผลิต 2554/55 โดยกรมส่งเสริมการเกษตรได้ขึ้นทะเบียนเกษตรกรจำนวน 3.56 ล้านราย และผ่านการทำประชาคมพร้อมออกหนังสือรับรองเกษตรกรแล้วจำนวน 3.42 ล้านราย มีจำนวนโรงสีและตลาดกลางที่เปิดจุดรับจำนำ จำนวน 845 แห่ง ซึ่ง ธ.ก.ส. ได้ทำสัญญาและจ่ายเงินกู้แก่เกษตรกรไปแล้ว 8.97 แสนราย ปริมาณข้าวเปลือก 5.5 ล้านตัน จำนวนเงิน 9.18 หมื่นล้านบาท 
ส่วนการสีแปรสภาพข้าวเปลือกเป็นข้าวสารส่งมอบคลังสินค้ากลาง ดำเนินการไปแล้วจำนวน 2.03 ล้านตัน ทั้งนี้เมื่อสิ้นสุดโครงการ ธ.ก.ส. คาดว่าจะรับจำนำข้าวได้จำนวน  8 ล้านตัน จากเป้าหมาย 25 ล้านตัน เป็นเงิน 1.3 แสนล้านบาท ทั้งนี้เนื่องจากเกษตรกรประสบอุทกภัยผลผลิตได้รับความเสียหาย ขณะที่ราคาข้าวเปลือกในตลาดอยู่ในเกณฑ์ดี เกษตรกรจึงขายข้าวเปลือกให้กับพ่อค้าในท้องถิ่น